**Մարզպետի տեղակալ Լևոն Սարգսյանը մասնակցել է Քաղաքացիական գործընկերության հարթակի ներկայացուցիչների հետ Սասկիա Դեսմեթի հանդիպմանը 26.03.2015թ.**

 Մարտի 26-ին ,,Առաքելություն Արևելք,, դանիական կազմակերպության գրասենյակի ծրագրերի տնօրեն Սասկիա Դեսմեթն այցելեց ,,Հույսի կամուրջ,, ՀԿ, որտեղ հանդիպում ունեցավ քաղաքացիական գործընկերության հարթակի ներկայացուցիչների հետ: Նրանք ներկայացնում էին զբաղվածության պետական գործակալությունը, ՓՄՁԶԱԿ-ը, մեծահասակաների կրթության կենտրոնը, ներկա էին նաև շահերի պաշտպանության խմբի երիտասարդներ, ծնողներ: Հանդիպմանը ներկա էր նաև մարզպետի տեղակալ Լևոն Սարգսյանը: Այստեղ նույնպես զրույցն ընթացավ մեկուկես տարվա ընթացքում իրականացրած աշխատանքների վերաբերյալ, նշվեցին որոշ հաջողված օրինակներ, պետական այն ծրագրերի առավելությունները, որոնք արտոնություններ են տալիս հաշմանդամներին: Սակայն, իհարկե, շուկայի պահանջներին համապատասխան գիտելիքների ապահովման, գործատուների հետ գործնական երկխոսության խնդիրներն ամբողջությամբ լուծելու համար, դեռ երկար ճանապարհ պետք է անցնել: Մարզպետի տեղակալ Լևոն Սարգսյանն առաջարկեց ծրագրի շրջանակներում փոքրիկ դրամաշանորհների միջոցով մի քանի հաշմանդամների, գուցե նաև նրանց ընտանիքների ինքնազբաղվածության հարց լուծել, որոնք հետագայում կդառնան հաջողված օրինակներ և տեսանելի ապացույց կլինեն գործատուների ու այլ կազմակերպությունների համար: